DEĊIŻJONI TAL-KUMMISSJONI
ta' l-20 Diċembru 2007
dwar speċifikazzjoni teknika għall-interoperabbiltà (STI) rigward is-subsistema “infrastruttura”tas-sistema ferrovjarja trans-Ewropea ta' veloċità għolja
(notifikata taħt id-dokument numru C(2007) 6440)
(Test b'rilevanza għaż-ŻEE)
(2008/217/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/48/KE tat-23 ta' Lulju 1996 fuq l-interoperabbiltà tas-sistema ferrovjarja trans-Ewropea ta' veloċità għolja (1), u b'mod partikolari l-Artikolu 6(1) tagħha,
Billi,
(1)
Skond l-Artikolu 2(c) u l-Anness II tad-Direttiva 96/48/KE, is-sistema ferrovjarja trans-Ewropea ta' veloċità għolja tinqasam f'subsistemi strutturali u funzjonali, inkluża subsistema ta' l-infrastruttura.
(2)
Id-Deċiżjoni tal-Kummissjoni 2002/732/KE (2) stabbiliet l-ewwel speċifikazzjoni teknika għall-interoperabbiltà (STI) rigward is-sistema ferrovjarja trans-Ewropea ta' veloċità għolja.
(3)
Jeħtieġ li l-ewwel STI tiġi riveduta fid-dawl tal-progress tekniku u l-esperjenza li nkisbet mill-implimentazzjoni tagħha.
(4)
L-AEIF, bħala korp rappreżentattiv konġunt, ingħata l-mandat li jeżamina u jirrevedi dik l-ewwel STI. Id-Deċiżjoni 2002/732/KE għandha għaldaqstant tinbidel b'din id-Deċiżjoni.
(5)
L-abbozz ta' l-STI riveduta ġie eżaminat mill-Kumitat li twaqqaf bid-Direttiva 96/48/KE.
(6)
Din l-STI għandha tapplika għal infrastruttura ġdida, aġġornata jew rinnovata, taħt ċerti kundizzjonijiet.
(7)
Din l-STI hija bla ħsara għad-dispożizzjonijiet ta' l-STI rilevanti l-oħra li jistgħu jkunu applikabbli għas-subsistemi ta' l-infrastruttura.
(8)
L-ewwel STI dwar is-subsistema “infrastruttura” daħlet fis-seħħ fl-2002. Minħabba l-impenji kuntrattwali eżistenti, subsustemi jew kostitwenti ta' l-interoperabbiltà ta' l-infrastruttura, jew ir-rinnovament jew l-aġġornament tagħhom, għandhom jgħaddu minn valutazzjoni tal-konformità skond id-dispożizzjonijiet ta' din l-ewwel STI. Għaldaqstant, l-ewwel STI għandha tibqa' applikabbli għall-finijiet ta' manutenzjoni, u sostituzzjoni marbuta mal-manutenzjoni għall-komponenti tas-subsistema u komponenti ta' l-interoperabbiltà awtorizzati fl-ewwel STI. Għaldaqstant, l-effetti tad-Deċiżjoni 2002/732/KE għandhom jinżammu fis-seħħ fir-rigward tal-manutenzjoni ta' proġetti awtorizzati f'konformità ma' l-STI annessa għal dik id-Deċiżjoni, kif ukoll għal proġetti għal linji ġodda u għar-rinnovament u l-aġġornament ta' linji eżistenti li jkunu fi stadju avvanzat ta' l-iżvilupp jew inkella s-suġġett ta' kuntratt li jkun qed jiġi eżegwit fid-data tan-notifika ta' din id-Deċiżjoni. Biex tiġi determinata d-differenza fl-ambitu ta' l-applikabbiltà bejn l-ewwel STI u l-STI il-ġdida li hija annessa ma' din id-Deċiżjoni, l-Istati Membri għandhom jinnotifikaw lista tas-subsistemi u tal-komponenti ta' l-interoperabbiltà li għaihom għadha applikabbli l-ewwel STI, sa mhux aktar tard minn sitt xhur wara d-data li fiha ssir applikabbli din id-Deċiżjoni.
(9)
Is-subkompożizzjoni “binarji mingħajr sodda ta' żrar” tas-subsistema ’infrastruttura’ hija definita bħala “soluzzjoni innovattiva” għall-finijiet ta' din l-STI. Madankollu, il-possibbiltà li “binarji mingħajr sodda ta' żrar” għandhom ikunu definiti bħala “soluzzjoni diġà ppruvata” għandha tiġi kkunsidrata fil-ġejjieni.
(10)
Din l-STI ma timponix l-użu ta' teknoloġiji speċifiċi jew soluzzjonijiet tekniċi għajr fejn dan ikun strettament meħtieġ għall-interoperabbiltà tas-sistema ferrovjarja trans-Ewropea ta' veloċità għolja.
(11)
Din l-STI tippermetti, għal perjodu limitat, li l-kostitwenti ta' l-interoperabbiltà jkunu inkorporati f'subsistemi mingħajr ċertifikazzjoni, jekk jintlaħqu ċerti kundizzjonijiet.
(12)
Fil-verżjoni attwali tagħha, l-STI ma tittrattax għal kollox ir-rekwiżiti essenzjali kollha. F'konformità ma' l-Artikolu 17 tad-Direttiva 96/48/KE, l-aspetti tekniċi li mhumiex koperti huma identifikati bħala “Punti Mhux Konklużi” fl-Anness H għal din l-STI. F'konformità ma' l-Artikolu 16(3) tad-Direttiva 96/48/KE, l-Istati Membri għandhom jinnotifikaw lill-Kummissjoni u lill-Istati Membri l-oħra lista tar-regoli tekniċi nazzjonali tagħhom li jirrelataw mal-“Punti mhux konklużi” u l-proċeduri li għandhom jiġu segwiti għall-valutazzjoni tal-konformità tagħhom.
(13)
Fir-rigward tal-każijiet speċifiċi deskritti fil-Kapitolu 7 ta' din l-STI, l-Istati Membri għandhom jinnotifikaw lill-Kummisjsoni u lill-Istati Membri l-oħra l-proċeduri li għandhom jiġu segwiti għall-valutazzjoni tal-konformità.
(14)
It-traffiku ferrovjarju jopera skond ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawk il-ftehimiet ma jtellfux il-progress kurrenti u futur lejn l-interoperabbiltà. Għal dan il-għan, jeħtieġ li l-Kummissjoni teżamina dawk il-ftehimiet biex tiddetermina jekk l-STI ippreżentata f'din id-Deċiżjoni jeħtiġilhiex tkun riveduta skond dan.
(15)
L-STI tissejjes fuq l-aħjar għarfien espert disponibbli fi żmien it-tfassil ta' l-abbozz rilevanti. Sew biex tiġi inkoraġġita l-innovazzjoni, kif ukoll biex titqies l-esperjenza miksuba, l-STI annessa għandha tkun suġġetta għal reviżjoni kull tant żmien.
(16)
Din l-STI tħalli lok għal soluzzjonijiet innovattivi. Fejn dawn ikunu proposti, il-manifattur jew l-entità kontraenti għandu/ha jiddikjara/tiddikjara d-devjazzjoni mis-sezzjoni rilevanti ta' l-STI. L-Aġenzija Ewropea għall-Ferroviji tiffinalizza l-ispeċifikazzjonijiet adegwati funzjonali u ta' “interface” tas-soluzzjoni, u tiżviluppa l-metodi ta' valutazzjoni.
(17)
Id-dispożizzjonijiet ta' din id-Deċiżjoni huma konformi ma' l-opinjoni tal-Kumitat stabbilit bl-Artikolu 21 tad-Direttiva tal-Kunsill 96/48/KE,
IDDEĊIDIET KIF ĠEJ:
Artikolu 1
Speċifikazzjoni Teknika għall-Interoperabbiltà (“STI”) rigward is-subsistema “infrastruttura” tas-sistema trans-Ewropea ta' ferroviji ta' rapidità kbira b'dan hija adottata mill-Kummissjoni.
L-STI għandha tkun kif jidher fl-Anness għal din id-Deċiżjoni.
Artikolu 2
L-STI għandha tkun applikabbli għal kull infrastruttura ġdida, aġġornata jew rinnovata tas-sistema ferrovjarja trans-Ewropea ta' veloċità għolja, kif definita fl-Anness I għad-Direttiva 96/48/KE.
Artikolu 3
(1) Fir-rigward ta' dawk il-kwistjonijiet li jkunu kklassifikati bħala “Punti Mhux Konklużi” fl-Anness H għall-STI, il-kundizzjonijiet li għandhom ikunu sodisfatti għall-verifika ta' l-interoperabbiltà skond l-Artikolu 16(2) tad-Direttiva 96/48/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistemi koperti b'din id-Deċiżjoni.
(2) Kull Stat Membru għandu jinnotifika lill-Istati Membri l-oħra u lill-Kummissjoni fi żmien sitt xhur min-notifika ta' din id-Deċiżjoni:
(a)
il-lista ta' regoli tekniċi applikabbli msemmija fil-paragrafu 1;
(b)
il-proċeduri ta' valutazzjoni tal-konformità u ta' eżami li għandhom jiġu applikati rigward l-applikazzjoni ta' dawn ir-regoli;
(ċ)
il-korpi li jaħtar biex iwettqu dawk il-proċeduri ta' valutazzjoni tal-konformità u ta' eżami.
Artikolu 4
(1) Fir-rigward ta' dawk il-kwistjonijiet li jkunu kklassifikati bħala “Każijiet Speċjali” fil-Kapitolu 7 ta' l-STI, il-proċeduri ta' valutazzjoni tal-konformità għandhom ikunu dawk applikabbli fl-Istati Membri.
(2) Kull Stat Membru għandu jinnotifika lill-Istati Membri l-oħra u lill-Kummissjoni fi żmien sitt xhur min-notifika ta' din id-Deċiżjoni:
(a)
il-valutazzjoni tal-konformità u l-proċ eduri ta' eż ami li għ andhom jiġ u applikati rigward l-applikazzojni ta' dawn ir-regoli;
(b)
il-kopri li jaħ tar biex iwettqu dawk il-proċ eduri ta' valutazzjoni tal-konformità u ta' eż ami.
Artikolu 5
L-STI tipprevedi perjodu ta' tranżizzjoni li matulu l-valutazzjoni tal-konformità u ċ-ċertifikazzjoni tal-kostitwenti ta' l-interoperabbiltà jkunu jistgħu jsiru bħala parti mis-subsistema. Matul dan iż-żmien, l-Istati Membri għandhom jinnotifikaw lill-Kummissjoni liema kostitwenti ta' l-interoperabbiltà jkunu ġew ivvalutati b'dan il-mod, biex ikun jista' jiġi ssorveljat mill-qrib is-suq tal-kostitwenti ta' l-interoperabbiltà u jittieħdu passi biex dan jiġi ffaċilitat.
Artikolu 6
Id-Deċiżjoni 2002/732/KE b'dan hija mħassra. Madankollu, id-dispożizzjonijiet tagħha għandhom jibqgħu japplikaw fir-rigward tal-manutenzjoni ta' proġetti awtorizzati f'konformità ma' l-STI annessa għal dik id-Deċiżjoni, kif ukoll għal proġetti għal linji ġodda u għar-rinnovament u l-aġġornament ta' linji eżistenti li jkunu fi stadju avvanzat ta' l-iżvilupp jew inkella s-suġġett ta' kuntratt li jkun qed jiġi eżegwit fid-data tan-notifika ta' din id-Deċiżjoni.
Lista tas-subsistemi u l-kostitwenti ta' l-interoperabbiltà li għalihom jibqgħu japplikaw id-dispożizzjonijiet tad-Deċiżjoni 2002/732/KE għandha tkun innotifikata lill-Kummissjoni sa mhux aktar tard minn sitt xhur wara d-data li fiha din id-Deċiżjoni ssir applikabbli.
Artikolu 7
L-Istati Membri għandhom jinnotifikaw lill-Kummissjoni, fi żmien sitt xhur mid-dħul fis-seħħ ta' l-STI annessa, it-tipi ta' ftehimiet li ġejjin:
(a)
ftehimiet nazzjonali, bilaterali jew multilaterali bejn l-Istati Membri u Impriża/i Ferrovjarja/i jew Ġestjonarja/i ta' l-Infrastruttura, maqbula fuq bażi permanenti jew temporanja u meħteġa minħabba n-natura speċifika ħafna jew lokali tas-servizz ferrovjarju maħsub;
(b)
ftehimiet bilaterali jew multilaterali bejn Impriża/i Ferrovjarja/i jew Ġestjonarja/i ta' l-Infrastruttura jew Stati Membri li jrendu livelli sinfikanti ta' interoperabbiltà lokali jew reġjonali;
(ċ)
ftehimiet internazzjonali bejn wieħed jew aktar mill-Istati Membri u talanqas pajjiż terz wieħed, jew bejn Impriża/i Ferrovjarja/i jew Ġestjonarja/i ta' l-Infrastruttura ta' l-Istati Membri u talanqas Impriża Ferrovjarja jew Ġestjonarja ta' l-Infrastruttura waħda ta' pajjiż terz, li jrendu livelli sinfikanti ta' interoperabbiltà lokali jew reġjonali.
Artikolu 8
Din id-Deċiżjoni għandha tapplika mill-1 ta' Lulju 2008.
Artikolu 9
Din id-Deċiżjoni hija indirizzata lill-Istati Membri.
Magħmul fi Brussell, 20 Diċembru 2007.